
	Παρουσίαση βιβλίου
«ANIMA RERUM-Η ΨΥΧΗ ΤΩΝ ΠΡΑΓΜΑΤΩΝ»

της Αθηνάς Φιλίππου

στο Σπίτι της Κύπρου

Το Σπίτι της Κύπρου και οι Εκδόσεις Ηλία Επιφανίου, με τη στήριξη των Πολιτιστικών Υπηρεσιών του Υπουργείου Παιδείας, Πολιτισμού, Αθλητισμού και Νεολαίας Κύπρου, σας προσκαλούν, την Τρίτη 7 Ιουνίου 2022 και ώρα 19:00 (Ξενοφώντος 2Α, Σύνταγμα), στην παρουσίαση του βιβλίου της Αθηνάς Φιλίππου «ANIMA RERUM-Η ΨΥΧΗ ΤΩΝ ΠΡΑΓΜΑΤΩΝ».
«Ανοίγω σεντούκια και βγάζω κειμήλια, ξεφυλλίζω άλμπουμ και ασπάζομαι προγόνους, ξεκαθαρίζω αρχεία και ξεφυτρώνουν πλήθος τα ντοκουμέντα από την πολιτική, κοινωνική και επιστημονική ζωή Ελλάδας και Κύπρου, την πρόσφατη και την πολύ παλαιότερη. Οι παππούδες και οι γιαγιάδες, οι γονείς μας, εμείς οι ίδιοι μαζί με τους απογόνους μας, είμαστε οι ανυποψίαστοι ήρωες στην εποποιία του 20ού αιώνα: μια ιστορική περιπέτεια με πολέμους και προσφυγιές, εισβολές και κατοχές αλλά και γάμους, παιδιά, δουλειές, σπουδές, αξιώματα και προκοπή. Στο σπίτι, τα σουβενίρ από την Ινδία κάθονται πάνω σε μικρασιάτικους τζεβρέδες, δίπλα σε φωτογραφίες του προπερασμένου αιώνα. Κάπως έτσι, χωρίς τυπικότητες, το βιβλίο διερευνά την ιστορία ανθρώπων και πραγμάτων και εντέλει την καθημερινότητα της Ιστορίας του 20ού αιώνα. Anima Rerum σημαίνει η Ψυχή των Πραγμάτων και στην προκειμένη περίπτωση Ψυχή σημαίνει Ιστορία».
Χαιρετισμό θα απευθύνουν, ο Πρέσβης της Κυπριακής Δημοκρατίας κ. Κυριάκος Κενεβέζος και ο εκδότης,  κ. Ηλίας Επιφανίου.
Για το βιβλίο θα μιλήσουν η συγγραφέας Ελένη Πριοβόλου και η δημοσιογράφος Αθηνά Φιλίππου.

Την εκδήλωση θα συντονίσει ο ποιητής Γαβριήλ Ιστικόπουλος.
-------------------------------------------------------------
H Αθηνά Φιλίππου εργάστηκε στην Ελλάδα και την Κύπρο στον ημερήσιο και περιοδικό τύπο, στο ραδιόφωνο και την τηλεόραση.  Αποφοιτώντας από το «Γυμνάσιο Θηλέων Σερρών», πέρασε πρώτη στο Πανεπιστήμιο και σπούδασε Γαλλική Φιλολογία στη Θεσσαλονίκη. Διετέλεσε συντάκτης εξωτερικών ειδήσεων και διεθνών θεμάτων στην εφημερίδα «Το Βήμα» των Αθηνών και συνέχισε στα κυπριακά περιοδικά «Σελίδες», «Όμικρον» και «Πανόραμα». Στους ραδιοσταθμούς «Ράδιο Σούπερ», «Ράδιο Αθηνά» και «Radio Greece» είχε την ευθύνη και παρουσίαση εκπομπών λόγου και δελτίου ειδήσεων.

Ως συνεργάτιδα της τηλεόρασης του Ραδιοφωνικού Ιδρύματος Κύπρου (ΡΙΚ) παρουσίαζε το «Στούντιο Ένα», το πρώτο μαγκαζίνο της κυπριακής τηλεόρασης και την πολιτιστικού περιεχομένου εκπομπή «Στο Προσκήνιο». Πήρε συνεντεύξεις από πολλές πολιτικές, επιστημονικές και καλλιτεχνικές προσωπικότητες. Μετοίκησε στην Κύπρο το 1988, όταν ο σύζυγός της, καθηγητής Ανδρέας Φιλίππου, ανέλαβε Υπουργός Παιδείας. Έχει τρεις κόρες, τη Μαργαρίτα που είναι ιατρός, τη Μελίνα και την Αλεξάνδρα που είναι αρχιτέκτονες. Ζει μεταξύ Λευκωσίας, Αθήνας και Πάτρας.

Η είσοδος στην εκδήλωση επιτρέπεται σύμφωνα με τα ισχύοντα υγειονομικά πρωτόκολλα

Σύνδεσμος παρακολούθησης:

https://diavlos.grnet.gr/room/1607?eventid=12152

